Predkladacia správa

 	     Na rokovanie vlády sa predkladá návrh na podpis Európskeho dohovoru o krajine (ďalej len „dohovor“)  z  dôvodu potreby zmeny  uznesenia vlády č. 704/2004, keďže sa mení spôsob nadobudnutia platnosti dohovoru pre Slovenskú republiku. Materiál bol pôvodne predložený na rokovanie vlády ako návrh na pristúpenie Slovenskej republiky k  Európskemu dohovoru o krajine, čím došlo k procesnej chybe, ktorú MZV SR zistilo až dodatočne, pri zabezpečovaní prístupu Slovenskej republiky k dohovoru.  V rámci procesu nadobudnutia platnosti dohovoru pre SR, musí byť dohovor najskôr podpísaný (s výhradou ratifikácie) a následne po schválení Národnou radou Slovenskej republiky ratifikovaný prezidentom SR. V návrhu uznesenia vlády sa preto uvádza splnomocnenie pre ministra životného prostredia a pre veľvyslankyňu Slovenskej republiky a vedúcu Stálej misie pri Rade Európy v Štrasburgu  ako alternáta na podpis dohovoru s výhradou ratifikácie. Návrh uznesenia zrušuje pôvodné uznesenie vlády Slovenskej republiky č. 704/2004 zo 14. júla 2004 k návrhu na pristúpenie Slovenskej Republiky k Európskemu dohovoru o krajine.
         	  Návrh na pristúpenie SR k dohovoru bol pôvodne prerokovaný s odporúčaním  
         v Legislatívnej rade vlády SR dňa 22. júna 2004. Navrhovaná zmena si nevyžaduje        
         opätovné prerokovanie v nej.